***VÁLTOZÁSOK A GÉPJÁRMŰ ADÓZÁSBAN***

A gépjárműadóról szóló 1991. évi LXXXII. törvény (a továbbiakban: Gjt.) 2020. évben hatályos rendelkezései alapján a belföldi gépjárművek adója esetében az adóhatósági feladatokat az illetékes önkormányzati adóhatóság látta el 2020. december 31-ig.

A 2021. január elsejétől hatályos adójogszabályok alapján a gépjárműadóval kapcsolatos adóhatósági feladatokat már **az állami adó- és vámhatóság** (NAV) látja el. A 2021. évtől kezdődő időszakra járó gépjárműadót a NAV számlájára kell megfizetni, a NAV 2021. évben kiadandó határozata szerint.

A gépjárműadó **első részletét 2021. április 15-éig,** **a második részletet 2021. szeptember 15-éig** kell befizetni a 410-es adónemhez tartozó, **10032000-01079160** számú NAV Belföldi gépjárműadó bevételi számlára.

A 2021. január 1-jét megelőző időszakra eső gépjárműadó ügyekben (2020. december 31-ig terjedő időszak adókötelezettségének megállapítása, ezen időszak adójának beszedése, végrehajtása stb.) az adóhatósági feladatokat továbbra is az illetékes KISTOLMÁCS KÖZSÉG Önkormányzatának Adóhatósága végzi.

Az önkormányzati adóhatóság továbbra is élhet a végrehajtás lehetőségével, valamint a gépjármű forgalomból való kivonását is kezdeményezheti egy évi adótételt meghaladó tartozás esetén. A NAV a 2021. évtől keletkező egy évi gépjármű-adótartozás esetén kezdeményezheti a gépjármű forgalomból való kivonását. A befolyó bevétel a központi költségvetést illeti meg.

A 2020. december 31-ig keletkezett és jelenleg fennálló gépjárműadó hátralékokat továbbra is **Kistolmács Község Önkormányzatának** **11749046 – 15436399 – 08970000 számú gépjárműadó beszedési számlájára kell befizetni.**

Általánosságban a gépjármű tulajdonosoknak és üzembentartóknak 2021. évben sem kell adatbejelentést tenni az adóhatóság felé.

Az önkormányzati adóhatóság 2021. január 15-ig adatot szolgáltatott a NAV számára a 2020. december 31-én nyilvántartott, adómentes (pl. súlyos mozgáskorlátozotti mentesség) gépjármű forgalmi rendszámáról és a gépjármű üzembentartójának, tulajdonosának azonosító adatairól, valamint a mentesség jogcíméről, így ezekről az adózóknak külön bejelentést nem kell tenniük.

2021. január 1-jét követően új mentességekről (Gjt. 5. §), vagy adókedvezményekről (Gjt. 8. §), kizárólag az adózó bejelentéséből értesülhet a NAV. Az adózók bejelentési kötelezettsége csak azon esetekben szükséges, amelyekben a NAV nyilvántartásából a mentességre való jogosultság ténye nem állapítható meg.

Az ezzel kapcsolatos információk, majd a NAV honlapján lesznek megtekinthetők. [https://www.nav.gov.hu](https://l.facebook.com/l.php?u=https%3A%2F%2Fwww.nav.gov.hu%2F%3Ffbclid%3DIwAR1SJJNuidx0F-fNhWvhYpu3oLgRPiC2exaMUan0LQELx9UXk3xFGWTmk2s&h=AT1KSZ9xm6_HcBZQrVi1IGlybnLpKFZh7LFjjs8fkgrEECr_fDJATU7-wVHfXhFndkmgqb3GHmFkvYasaHgc0WjCtmqaF2zcH-pIEq0a6H8U3ZRMEJow_ru-zBSqfCPXdhZq&__tn__=-UK-R&c%5b0%5d=AT20T1uFA8QlGd-YuJBEUIZjKM_14x-d5_Sn9KZEFo8lmWscDyP1Kz1dFBhfix7AIey6BCDOtwMkVXZD9UgEev1pbbCtlP6YV95HMJXDzCDmKkcHxpierX0J-MstDreZGQxvOVvTl6AQruv8GvbdLINz98FDql9bDnBJryJ6czdUD8kB)

Letenye, 2021.01.18.

 Dr. Hámori Nóra

 jegyző